Επίδραση ενός νέου τύπου εκτροφής ελεύθερης βοσκής αυγοπαραγωγών ορνίθων στις αποδόσεις και την ποιότητα των αυγών τους
Authors: Κοσμίδου Μαρία 
Published: August 2021

Η διατριβή αυτή είχε σαν σκοπό τη διερεύνηση της επίδρασης του εμπλουτισμού ενός λειμώνα, με την καλλιέργεια βασιλικού (Οcimum basilicum) και δυόσμου (Mentha spicata), στις αποδόσεις αυγοπαραγωγών ορνίθων που εκτρέφονται σε συνθήκες Ελεύθερης Βοσκής και την ποιότητα των παραγόμενων αυγών. Για την παραπάνω διερεύνηση, πραγματοποιήθηκαν δύο διαδοχικοί και ανεξάρτητοι πειραματισμοί. Στον πρώτο πειραματισμό, τα αρωματικά φυτά συγκαλλιεργήθηκαν σε αντίστοιχα τμήματα του λειμώνα. Χρησιμοποιήθηκαν 90 όρνιθες, οι οποίες χωρίστηκαν σε δύο ομάδες με τρεις υποομάδες η καθεμία. Στην ομάδα των μαρτύρων (Μ), όπου οι όρνιθες είχαν πρόσβαση στο λειμώνα όπου υπήρχε μόνο γράστη και στην ομάδα των αρωματικών φυτών (Α), όπου οι όρνιθες είχαν πρόσβαση στον εμπλουτισμένο με βασιλικό και δυόσμο λειμώνα. Στο δεύτερο πειραματισμό, τα αρωματικά φυτά καλλιεργήθηκαν χωριστά, σε αντίστοιχα τμήματα του λειμώνα. Χρησιμοποιήθηκαν 90 όρνιθες, οι οποίες χωρίστηκαν σε τρείς ομάδες, με δύο υποομάδες η καθεμία. Στην ομάδα των μαρτύρων (Μ), όπου οι όρνιθες είχαν πρόσβαση στο λειμώνα όπου υπήρχε μόνο γράστη, στην ομάδα του βασιλικού (Β), όπου οι όρνιθες είχαν πρόσβαση στον εμπλουτισμένο με φυτά βασιλικού λειμώνα και στην ομάδα του δυόσμου (Δ), όπου οι όρνιθες είχαν πρόσβαση στον εμπλουτισμένο με φυτά δυόσμου λειμώνα. Τόσο στον πρώτο όσο και στο δεύτερο πειραματισμό μετρήθηκαν οι αποδόσεις των ορνίθων και τα ποιοτικά χαρακτηριστικά των αυγών. Προσδιορίστηκε η οξειδωτική σταθερότητα της λεκίθου και η περιεκτικότητα της σε βιταμίνη Α, β-καροτένιο, βιταμίνη Ε και χοληστερόλη. Πραγματοποιήθηκε καταγραφή της συμπεριφοράς των ορνίθων κατά την παρουσία τους στο λειμώνα. Επιπλέον του πρώτου πειραματισμού, στο δεύτερο πειραματισμό, προσδιορίστηκε το προφίλ των λιπαρών οξέων του αυγού και πραγματοποιήθηκε ανάλυση του περιεχομένου των προλόβων των ορνίθων. Από τα αποτελέσματα της παρούσας εργασίας προέκυψε πως οι όρνιθες κατανάλωσαν το βασιλικό και το δυόσμο που εμπλούτισε τη βοτανική σύνθεση του λειμώνα. Ο εμπλουτισμός αυτός, δεν επέδρασε στις αποδόσεις των ορνίθων, αλλά είχε ευεργετικές επιδράσεις στην ποιότητα των αυγών. Η βόσκηση των ορνίθων στον εμπλουτισμένο, με τη συγκαλλιέργεια του βασιλικού και του δυόσμου, λειμώνα, αύξησε το βάρος του αυγού και διαφοροποίησε τα επιμέρους συστατικά του. Βελτίωσε την ποιότητα του κελύφους, αυξάνοντας το πάχος και το βάρος του κελύφους και το ειδικό βάρος του αυγού και μειώνοντας την παραμόρφωση του κελύφους. Βελτίωσε την ποιότητα του εσωτερικού του αυγού, αυξάνοντας το δείκτη Haugh και προσδίδοντας εντονότερο χρωματισμό στη λέκιθο. Αύξησε την περιεκτικότητα της λεκίθου σε βιταμίνη Ε και μείωσε την περιεκτικότητά της σε χοληστερόλη. Αύξησε την οξειδωτική σταθερότητα της λεκίθου και έδωσε στο αυγό διακριτή γεύση. Η βόσκηση των ορνίθων στον εμπλουτισμένο, με καλλιεργούμενο βασιλικό λειμώνα, αύξησε το βάρος του αυγού, το βάρος του κελύφους και το δείκτη Haugh. Αύξησε την περιεκτικότητα της λεκίθου σε βιταμίνη Ε και μείωσε την περιεκτικότητά της σε χοληστερόλη. Αύξησε την οξειδωτική σταθερότητα της λεκίθου και βελτίωσε τη γεύση του αυγού. Η βόσκηση των ορνίθων στον εμπλουτισμένο, με καλλιεργούμενο δυόσμο λειμώνα, αύξησε το βάρος του αυγού, βελτίωσε ελαφρά την οξειδωτική σταθερότητα της λεκίθου και έδωσε στα αυγά διακριτό άρωμα και γεύση. Ο εμπλουτισμός του λειμώνα με αρωματικά φυτά, αύξησε την ελκυστικότητά του και προήγαγε τις δραστηριότητες των ορνίθων σε αυτόν.